b'\n_START_ARTICLE_\nLirski subjekt\n_START_PARAGRAPH_\nLirski subjekt je tisti, ki govori nedialo\xc5\xa1ko lirsko besedilo: ki izra\xc5\xbea svoje ob\xc4\x8dutja ("Jenjale so bole\xc4\x8dine, / ki jih trnje obudi; / rana v srcu pa ne mine, / vedno huje krvavi", Jenko, Obujenke IV), do\xc5\xbeivetja (A\xc5\xa1ker\xc4\x8dev cikel Iz popotnega dnevnika), spoznanja ("Pred smrtjo ne obvarje ko\xc5\xbea gladka, / od nje nas ne dokup\'jo kupi zlata /.../ Naj zmisli, kdor slepoto ljubi sveta /.../ da smrtna \xc5\xbeetev vsak dan bolj dozori", Pre\xc5\xa1eren, Memento mori), nazore ("Kako / bit\' ho\xc4\x8de\xc5\xa1 poet in ti prete\xc5\xbeko / je v prsih nosit al\' pekel al\' nebo", Pre\xc5\xa1eren, Pevcu). Pogosto se izra\xc5\xbea v prvi osebi, najve\xc4\x8dkrat v ednini, redkeje v mno\xc5\xbeini ("Jutri gremo v napad. / Glej, kako globoko\xc2\xa0je\xc2\xa0nebo!", Matej Bor), lahko se izra\xc5\xbea tudi v tretji osebi ("Jezike vse Evrope je u\xc4\x8dene/ govoril", Pre\xc5\xa1eren, grobni napis Matiju \xc4\x8copu) ali v drugi. Predstavlja ali resni\xc4\x8dno osebo (Pre\xc5\xa1eren v Sonetnem vencu, v Sonetih nesre\xc4\x8de, v Zdravljici, V spomin Andreja Smoleta) ali pa je izmi\xc5\xa1ljen, fikcijski, eno in drugo pa je zgolj iz pesmi te\xc5\xbeko ugotoviti. Trditev, da je lirski subjekt vedno in na\xc4\x8delno fikcijski, je napa\xc4\x8dna, saj se pesnik lahko kadarkoli odlo\xc4\x8di, da bo spregovoril v svojem imenu._NEWLINE_Katera besedila lirski subjekt imajo in katera so brez, je odvisno od definicije lirike, to pa mdr. definiramo glede na prisotnost lirskega subjekta, zato se v mejnih primerih vrtimo v krogu. Pre\xc5\xa1ernova Turja\xc5\xa1ka Rozamunda nima lirskega subjekta, ker je epska in ne lirska pesem, mejne pa so dialo\xc5\xa1ke pesmi kot Pre\xc5\xa1ernova \xc5\xbdelezna cesta in verzificirani aforizmi kot Pre\xc5\xa1ernov Abecedar ("Slovenci, ako \xc4\x8dakate slovarja, / ne \xc4\x8dakajte ga od abecedarja")._NEWLINE_V drugosebnih besedilih je lirski subjekt dveh vrst: kadar z drugo slovni\xc4\x8dno osebo meri nase, je prisoten izrecno; kadar pa meri na drugega, je skrit ("Sama spi\xc5\xa1. Tudi to se v\xc4\x8dasih dogaja. /.../ Vsega se spominja\xc5\xa1: zemlje, morja in neba. /.../", Ale\xc5\xa1 Debeljak, Sama spi\xc5\xa1, zbirka Minute strahu).\n_START_SECTION_\nIzvir govora lirskega subjekta\n_START_PARAGRAPH_\nPri tradicionalni liriki subjekt najpogosteje govori iz svojih do\xc5\xbeivetij, zaznav, spominov in razmi\xc5\xa1ljanj. V modernej\xc5\xa1i liriki je govor pogosteje plod domi\xc5\xa1ljije, asociacij in podzavesti. Lahko pa izvira tudi iz igre z jezikom in je torej zgolj besedna igra.\n_START_SECTION_\nTipologija lirskega subjekta po Wolfgangu Kayserju\n_START_PARAGRAPH_\nWolfgang Kayser v svojem delu Jezikovna umetnost (1948) lo\xc4\x8di naslednje tri temeljne tipe lirskega subjekta.\n_START_SECTION_\nEpska dr\xc5\xbea lirskega subjekta\n_START_PARAGRAPH_\nEpsko dr\xc5\xbeo v liriki predstavlja t. i. lirsko poimenovanje. V ospredju je ubeseditev zunanjega predmetnega sveta. Lirski subjekt torej imenuje ali opisuje objekt oziroma podobo, ki je lahko tudi odraz njegovih miselnih ali \xc4\x8dustvenih stanj._NEWLINE__NEWLINE_VELIKI \xc4\x8cRNI BIK_NEWLINE__NEWLINE_Veliki \xc4\x8drni bik rjove v jutro._NEWLINE__NEWLINE_Veliki \xc4\x8drni bik, koga kli\xc4\x8de\xc5\xa1?_NEWLINE__NEWLINE_Prazni so pa\xc5\xa1niki._NEWLINE__NEWLINE_Prazne so gore._NEWLINE__NEWLINE_Prazne so grape._NEWLINE__NEWLINE_Prazne kot odmev tvojega klica._NEWLINE__NEWLINE_Veliki \xc4\x8drni bik rjove v jutro._NEWLINE__NEWLINE_Kot da bi brizgala te\xc5\xbeka \xc4\x8drna kri_NEWLINE__NEWLINE_pod vr\xc5\xa1i\xc4\x8dke temnih smrek._NEWLINE__NEWLINE_Kot da bi se nad gozdom na vzhodu_NEWLINE__NEWLINE_odpiralo v jutro_NEWLINE__NEWLINE_krvavo bikovo oko._NEWLINE__NEWLINE_/.../_NEWLINE__NEWLINE_(Dane Zajc)\n_START_SECTION_\nDramska dr\xc5\xbea lirskega subjekta\n_START_PARAGRAPH_\nDramsko dr\xc5\xbeo v liriki predstavlja ti. pesemsko nagovarjanje subjektov, ki se sre\xc4\x8dujejo in nagovarjajo. Tako se v Pre\xc5\xa1ernovi pesmi nagovarjata mo\xc5\xa1ki in \xc5\xbeenska._NEWLINE__NEWLINE_OD \xc5\xbdELEZNE CESTE_NEWLINE__NEWLINE_"Bli\xc5\xbea se \xc5\xbeelezna cesta,_NEWLINE__NEWLINE_nje se, ljubca! veselim;_NEWLINE__NEWLINE_iz Ljubljane v druge mesta,_NEWLINE__NEWLINE_kakor ti\xc4\x8dek poletim."_NEWLINE__NEWLINE_"Ak je blizo tista cesta,_NEWLINE__NEWLINE_mora\xc5\xa1 vzet\' me, ljub\xc4\x8dek moj!_NEWLINE__NEWLINE_de, pogledat tuje mesta,_NEWLINE__NEWLINE_bom peljala se s teboj."_NEWLINE__NEWLINE_/.../_NEWLINE__NEWLINE_(France Pre\xc5\xa1eren)\n_START_SECTION_\nLirska dr\xc5\xbea lirskega subjekta\n_START_PARAGRAPH_\nLirsko dr\xc5\xbeo predstavlja ti. pesemsko izgovarjanje. Subjekt govori o sebi, vse je samo njegova notranjost._NEWLINE__NEWLINE_PROSTO SRCE_NEWLINE__NEWLINE_Sem dolgo upal in se bal,_NEWLINE__NEWLINE_slov\xc3\xb3 sem upu, strahu dal;_NEWLINE__NEWLINE_src\xc3\xa9 je prazno, sre\xc4\x8dno ni,_NEWLINE__NEWLINE_nazaj si up in strah \xc5\xbeeli._NEWLINE__NEWLINE_(France Pre\xc5\xa1eren)\n_START_SECTION_\nOsebni lirski subjekt\n_START_PARAGRAPH_\nSubjekt skozi besedilo do\xc5\xbeivljamo kot \xc5\xbeivo osebo, a ga ne moremo povsem ena\xc4\x8diti z avtorjem._NEWLINE__NEWLINE_O Vrba! sre\xc4\x8dna, draga vas doma\xc4\x8da,_NEWLINE__NEWLINE_kjer hi\xc5\xa1a mojega stoji o\xc4\x8deta;_NEWLINE__NEWLINE_de b\' uka \xc5\xbeeja me iz tvojga sv\xc3\xa9ta_NEWLINE__NEWLINE_speljala ne bila, goljfiva ka\xc4\x8da!_NEWLINE__NEWLINE_(France Pre\xc5\xa1eren)\n_START_SECTION_\nNadosebni lirski subjekt\n_START_PARAGRAPH_\nO nadosebnem lirskem subjektu je govora, ko govori idealiziran avtorjev \'duh\', ki ni isto kot njegov realno-empiri\xc4\x8dni jaz._NEWLINE__NEWLINE_BORI_NEWLINE__NEWLINE_Bori, bori v tihi grozi_NEWLINE__NEWLINE_bori, bori v nemi grozi,_NEWLINE__NEWLINE_bori, bori, bori, bori!_NEWLINE__NEWLINE_Bori, bori, temni bori_NEWLINE__NEWLINE_kakor stra\xc5\xbeniki pod goro_NEWLINE__NEWLINE_preko kamenite gmajne_NEWLINE__NEWLINE_te\xc5\xbeko, trudno \xc5\xa1epetajo._NEWLINE__NEWLINE_Kadar bolna du\xc5\xa1a skloni_NEWLINE__NEWLINE_v jasni no\xc4\x8di se \xc4\x8dez gore,_NEWLINE__NEWLINE_\xc4\x8dujem pritajene zvoke_NEWLINE__NEWLINE_in ne morem ve\xc4\x8d zaspati._NEWLINE__NEWLINE_\xc2\xbbTrudno sanjajo\xc4\x8di bori,_NEWLINE__NEWLINE_ali umirajo mi bratje,_NEWLINE__NEWLINE_ali umira moja mati,_NEWLINE__NEWLINE_ali kli\xc4\x8de me moj o\xc4\x8de?\xc2\xab_NEWLINE__NEWLINE_/.../_NEWLINE__NEWLINE_(Sre\xc4\x8dko Kosovel)\n_START_SECTION_\nNeosebni ali brezosebni lirski subjekt\n_START_PARAGRAPH_\nNeosebni oziroma brezosebni lirski subjekt je bil nekoliko bolj rabljen v modernisti\xc4\x8dni liriki 20. stoletja. Govor brezosebnega subjekta nastaja nekako nezavedno, po naklju\xc4\x8dju ali igri. Lirika je v tem primeru lahko le jezikovna igra, subjekta pa mnogokrat sploh ni ve\xc4\x8d._NEWLINE__NEWLINE_PRORA\xc4\x8cUN_NEWLINE__NEWLINE_finance = 0_NEWLINE__NEWLINE_finan\xc4\x8dni upi = nepopolno \xc5\xa1tevilo_NEWLINE__NEWLINE_veselje in mo\xc4\x8d = za tri_NEWLINE__NEWLINE_energija = \xe2\x88\x9e_NEWLINE__NEWLINE_obup = 3 x na teden_NEWLINE__NEWLINE_zaljubljenost = vsak mesec_NEWLINE__NEWLINE_dolgovi = nepopolno \xc5\xa1tevilo_NEWLINE__NEWLINE_up v bodo\xc4\x8dnost = \xe2\x88\x9e_NEWLINE__NEWLINE_premo\xc4\x8drtnost = a || b_NEWLINE__NEWLINE_______________________NEWLINE__NEWLINE_Summa = nestrpno pri\xc4\x8dakovanje_NEWLINE__NEWLINE_(Sre\xc4\x8dko Kosovel)\n_START_SECTION_\nAvtorski lirski subjekt\n_START_PARAGRAPH_\nKadar je v pesmi \xc4\x8dutiti govor avtorja samega, govorimo o avtorskem lirskem subjektu. V pesmi je to vidno preko posameznih dejstev, kot sta \xc4\x8das in kraj avtorjevega \xc5\xbeivljenja._NEWLINE__NEWLINE_\xc4\x8cez tebe ve\xc4\x8d ne bo, sovra\xc5\xbena sre\xc4\x8da!_NEWLINE__NEWLINE_iz mojih ust pri\xc5\xa1la beseda \xc5\xbeala;_NEWLINE__NEWLINE_navadil sem se, naj Bogu bo hvala,_NEWLINE__NEWLINE_trpljenja tvojega, \xc5\xbeivljenja je\xc4\x8da!_NEWLINE__NEWLINE_Navadile so butare se ple\xc4\x8da,_NEWLINE__NEWLINE_in grenkega se usta so bokala,_NEWLINE__NEWLINE_podplat je ko\xc5\xbea \xc4\x8dez in \xc4\x8dez postala,_NEWLINE__NEWLINE_ne stra\xc5\xa1i ve\xc4\x8d je trnjovka bode\xc4\x8da._NEWLINE__NEWLINE_/.../_NEWLINE__NEWLINE_(France Pre\xc5\xa1eren)\n_START_SECTION_\nFiktivni lirski subjekt\n_START_PARAGRAPH_\nV pesmi s fiktivnim pripovedovalcem spremljamo govor neke druge osebe ali predmeta. Fiktivni lirski subjekt je izmi\xc5\xa1ljen oziroma umeten, saj si ga izmisli avtor. Ta tip pesmi se imenuje pesem vlo\xc5\xbenica._NEWLINE__NEWLINE_NEZAKONSKA MATI_NEWLINE__NEWLINE_Kaj pa je tebe treba bilo,_NEWLINE__NEWLINE_dete ljub\xc3\xb3, dete lep\xc3\xb3!_NEWLINE__NEWLINE_meni mladi deklici,_NEWLINE__NEWLINE_neporo\xc4\x8deni materi? -_NEWLINE__NEWLINE_O\xc4\x8da so kleli, tepli me,_NEWLINE__NEWLINE_mati nad mano jok\xc3\xa1li se;_NEWLINE__NEWLINE_moji se mene sram\'v\xc3\xa1li so,_NEWLINE__NEWLINE_tuji za mano kazali so._NEWLINE__NEWLINE_On, ki je sam bil ljubi moj,_NEWLINE__NEWLINE_on, ki je pravi o\xc4\x8da tvoj;_NEWLINE__NEWLINE_\xc5\xa1el je po sv\xc3\xa9ti, B\xc3\xb3g ve kam;_NEWLINE__NEWLINE_tebe in mene ga je sram!_NEWLINE__NEWLINE_/.../_NEWLINE__NEWLINE_(France Pre\xc5\xa1eren)\n_START_SECTION_\nTipologija lirskega subjekta glede na kontaktno smer\n_START_PARAGRAPH_\nKontaktna smer nam ka\xc5\xbee, kam je usmerjen govor lirskega subjekta.\n_START_SECTION_\nSubjekt nagovarja bralca\n_START_PARAGRAPH_\nDRAMILO_NEWLINE__NEWLINE_Slovenc, tvoja zemlja je zdrava_NEWLINE__NEWLINE_in pridnim nje lega najprava._NEWLINE__NEWLINE_P\xc3\xb3lje, vinograd,_NEWLINE__NEWLINE_gora, morj\xc3\xa9,_NEWLINE__NEWLINE_ruda, kup\xc4\x8dija_NEWLINE__NEWLINE_tebe rede._NEWLINE__NEWLINE_Za uk si prebrisane glave_NEWLINE__NEWLINE_pa \xc4\x8dedne in trdne postave._NEWLINE__NEWLINE_I\xc5\xa1\xc4\x8de te sre\xc4\x8da,_NEWLINE__NEWLINE_um ti je dan,_NEWLINE__NEWLINE_na\xc5\xa1el jo bo\xc5\xa1, ak_NEWLINE__NEWLINE_nisi zaspan._NEWLINE__NEWLINE_/.../_NEWLINE__NEWLINE_(Valentin Vodnik)\n_START_SECTION_\nSubjekt govori sam sebi\n_START_PARAGRAPH_\nV tem primeru je bralec le zunanja pri\xc4\x8da._NEWLINE__NEWLINE_VITEZOVA PESEM_NEWLINE__NEWLINE_Kordoba._NEWLINE__NEWLINE_Daljna in sama._NEWLINE__NEWLINE_Kobila \xc4\x8drna, luna velika,_NEWLINE__NEWLINE_in olive v moji bisagi._NEWLINE__NEWLINE_\xc4\x8ceprav poznam vse ceste,_NEWLINE__NEWLINE_nikdar ne pridem v Kordobo._NEWLINE__NEWLINE_Na ravnini, v vetru_NEWLINE__NEWLINE_kobila \xc4\x8drna, luna rde\xc4\x8da._NEWLINE__NEWLINE_Smrt me oprezuje_NEWLINE__NEWLINE_s stolpov v Kordobi._NEWLINE__NEWLINE_/.../_NEWLINE__NEWLINE_(Federico Garc\xc3\xada Lorca)\n_START_SECTION_\nSubjekt nagovarja drugo osebo ali predmet\n_START_PARAGRAPH_\nV SPOMIN ANDREJA SMOLETA_NEWLINE__NEWLINE_\xc4\x8crne te zemlje pokriva odeja_NEWLINE__NEWLINE_v grobu tihotnem, na\xc5\xa1 bratec, Andrej!_NEWLINE__NEWLINE_Vince zlat\xc3\xb3 se v kozarcih nam smeja,_NEWLINE__NEWLINE_v tvojo opombo pijemo ga zd\xc3\xa9j._NEWLINE__NEWLINE_/.../_NEWLINE__NEWLINE_(France Pre\xc5\xa1eren)\n_START_SECTION_\nSubjekt ne govori nikomur\n_START_PARAGRAPH_\nTo je zna\xc4\x8dilno predvsem za moderno poezijo, ko subjekt ne govori nikomur. Besede izgovarja povsem spontano in neusmerjeno, torej brezkontaktno._NEWLINE__NEWLINE_MLE\xc4\x8cNO JUTRO_NEWLINE__NEWLINE_Mle\xc4\x8dno jutro_NEWLINE_se razlije_NEWLINE_po razlitem_NEWLINE_jutranjem mleku._NEWLINE_(Milan Jesih)\n_START_SECTION_\nVe\xc4\x8d lirskih subjektov, ki govorijo drug drugemu\n_START_PARAGRAPH_\nV pesmi lahko torej obstoja tudi ve\xc4\x8d fiktivnih lirskih subjektov, ki govorijo drug drugemu, pri \xc4\x8demer je bralec le pri\xc4\x8da njihovemu govoru._NEWLINE__NEWLINE_DOHTAR_NEWLINE__NEWLINE_"Dohtar, ti jezi\xc4\x8dni dohtar!_NEWLINE__NEWLINE_kaj postopa\xc5\xa1 ti za mano?_NEWLINE__NEWLINE_Ne prepiram se z nobenim,_NEWLINE__NEWLINE_de bi peljal mojo pravdo;_NEWLINE__NEWLINE_ni umrla teta moja,_NEWLINE__NEWLINE_teta moja, dekle staro,_NEWLINE__NEWLINE_de bi, dohtar! mi opravljal_NEWLINE__NEWLINE_po nji d\xc3\xa9dino bogato;_NEWLINE__NEWLINE_sem premlada, de bi pismo_NEWLINE__NEWLINE_\xc5\xbeenitvanjsko se pisalo._NEWLINE__NEWLINE_Dohtar, ti jezi\xc4\x8dni dohtar!_NEWLINE__NEWLINE_kaj postopa\xc5\xa1 ti za mano?" -_NEWLINE__NEWLINE_"Ne zameri, ne zameri,_NEWLINE__NEWLINE_cvet lepote, dekle drago!_NEWLINE__NEWLINE_Naj tek\xc3\xb3 ti mirni dnevi,_NEWLINE__NEWLINE_Bog ti \xc5\xbe\xc3\xadvi teto staro._NEWLINE__NEWLINE_/.../_NEWLINE__NEWLINE_(France Pre\xc5\xa1eren)'